DA Den Europæiske Unions Tidende CE 84/162

(2004/C 84 E/0200)

SKRIFTLIG FORESPØRGSEL E-0098/04

af Olivier Dupuis (NI) til Kommissionen

(22. januar 2004)

Om: Udlevering af Sok Yoeun

Den 28. november 2003 afsagde en thailandsk appeldomstol efter en retssag, som langt fra levede op til de gældende internationale normer, en dom, hvorefter den 72-årige Sok Yoeun skal udleveres til Cambodja »efter en periode på minimum 15 dage, men maksimum tre måneder«. Udleveringen af Sok Yoeun sker på foranledning af anmodninger fra kredse, der ønsker at vise, at der eksisterer et komplot, der har til hensigt fysisk at eliminere Hun Sen, og som den cambodjanske oppositionsleder Ram Rainsy skulle være involveret i.

FN's Højkommissariat for Menneskerettigheder har i øvrigt givet Sok Yoeun status som politisk flygtning, og de finske myndigheder har meddelt, at de er villige til at give ham politisk asyl. Det thailandske retssystems afgørelse er meget alvorlig, idet den åbenlyst overtræder folkeretten ved at skabe en præcedens, der er yderst farlig for alles personer, der lever i Thailand under FN's Flygtningehøjkommissariats beskyttelse. Derudover bidrager denne afgørelse til en godkendelse af Hun Sens partis åbenlyse politiske komplot, og samtidig destabiliserer den Kongeriget Cambodja.

Har Kommissionen kendskab til Sok Yoeuns situation? Har den i givet fald reageret officielt, og på hvilken måde? Hvilke skridt har den taget eller påtænker den at tage, eventuelt i samarbejde med de finske myndigheder, for at forhindre, at Thailand udviser Sok Yoeun til Phnom Penh? Hvilke foranstaltninger påtænker Kommissionen derudover at træffe for at få de thailandske myndigheder til at genoptage deres tidligere praksis om overholdelse af de internationale konventioner, som Thailand har underskrevet, og især dem, der vedrører politiske flygtninges status? Hvad mener Kommissionen mere generelt om dette nye politiske komplot, der er udtænkt i nogle af Phnom Penhs velkendte miljøer, og som har til formål at udrydde den demokratiske opposition og samtidig ødelægge perspektiverne for en konsolidering af demokratiet og retsstaten i Cambodja?

Svar afgivet på Kommissionens vegne af Christopher Patten

(19. februar 2004)

Kommissionen har via sine delegationer i Cambodja og Thailand og sammen med medlemsstaternes repræsentanter og De Forenede Nationers Flygtningehøjkommissariat (UNHCR) fulgt udviklingen i sagen Sok Yoeun med de ansvarlige regeringsmyndigheder.

Kommissionen har navnlig med stor opmærksomhed fulgt den thailandske appeldomstols afvisning den 28. november 2003 af Sok Yoeuns appel mod beslutningen om at udlevere ham til Cambodja.

Ifølge de seneste oplysninger til Kommissionen har de cambodjanske myndigheder principielt godkendt at opgive anmodningen om udlevering af Sok Yoeun. Den thailandske regering vil tage de nødvendige skridt til at sikre, at Sok Yoeun genforenes med sin familie i Finland i henhold til de gældende juridiske procedurer og retssikkerheden i Thailand.

Hvad angår det mere generelle spørgsmål om den politiske situation i Cambodja, kan Kommissionen forsikre det ærede medlem, at den fortsat vil anmode alle politiske kræfter i Cambodja om at gøre deres yderste for at finde en fredelig løsning på det nuværende politiske dilemma, som gør det muligt at danne en ny demokratisk valgt regering. En af de vigtigste opgaver for den nye regering, når den engang bliver dannet, er at gennemføre en reform af det juridiske og retlige system.